บ.กลางฯรอดตัวไม่ยกชั้นเป็นบริษัทมหาชน
บริษัท กลางฯ ตีปีก กฤษฎีกายันกฎหมายคุ้มครองไม่ต้องแปลงเป็นบริษัทมหาชน
11 เม.ย. 2555

บริษัท กลางฯ ตีปีก กฤษฎีกายันกฎหมายคุ้มครองไม่ต้องแปลงเป็นบริษัทมหาชน
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า ทางสำนักงานคณะกรรมการกฤษฎีกา ได้ยืนยันมาแล้วว่า บริษัท กลางฯ ไม่จำเป็นต้องแปรสภาพบริษัท กลางฯ ให้เป็นบริษัทมหาชนจำกัด ตามประกาศของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่กำหนดให้บริษัทจำกัดต้องแปรสภาพเป็นบริษัทมหาชนจำกัดให้แล้วเสร็จภายใน 5 ปี หรือในปี 2556 นับแต่กฎหมายมีผลบังคับใช้ 
เนื่องจาก บริษัท กลางฯ เป็นบริษัทประกันวินาศภัยที่ถูกจัดตั้งขึ้นโดยพระราชบัญญัติ (พ.ร.บ.) คุ้มครองผู้ประสบภัยจากรถ พ.ศ. 2535 จึงไม่จำเป็นต้องดำเนินการแปรสภาพจากบริษัทจำกัดเป็นบริษัทมหาชนจำกัด ตาม พ.ร.บ.ประกันวินาศภัย (ฉบับที่ 2) พ.ศ. 2551 
นายนพดล กล่าวว่า การที่บริษัทไม่ต้องเปลี่ยนสถานะเป็นบริษัทมหาชน จะส่งผลดีทำให้การบริหารงานยังคงมีความคล่องตัวเหมือนเดิม และรูปแบบการจัดตั้งของบริษัท กลางฯ ก็มีความแตกต่างจากบริษัทเอกชนอื่น
แผนการดำเนินงานในปีนี้ บริษัทยังคงรณรงค์เรื่องการป้องกันอุบัติเหตุต่อเนื่อง โดยล่าสุดก็ได้ร่วมกับสำนักงานตำรวจแห่งชาติเพื่อเก็บข้อมูลเรื่องอุบัติเหตุทั่วประเทศ และใช้เป็นแนวทางพัฒนาระบบสืบสวนสอบสวนสาเหตุการเกิดอุบัติเหตุที่เกิดขึ้น 
ด้านผลการดำเนินงานในปีที่ผ่านมา บริษัทมียอดขายประกัน พ.ร.บ.รถจักรยานยนต์ 12.3 ล้านกรมธรรม์ ได้เบี้ย 3,700 ล้านบาท โดยมีอัตราความเสียหายต่อเบี้ยประกันดีขึ้นมาอยู่ที่ 95% เมื่อเทียบกับปี 2553 อยู่ที่ 113% ซึ่งเป็นผลมาจากเรื่องการรณรงค์ลดอุบัติเหตุและการนำระบบอีเคลมมาใช้